तन मन के पीरा हरथे ददरिया
छ त्तीसगढ़ के बड़का भुंइया के संस्कृति ह घलो बड़का हे। इहां लोक गीत अउ लोक नाच ह जंगल म फुले फुल कस जघा-जघा म बगरे हे। दादर माने भाठा होथे। पहिली समे म भइसा चरवाहा मन भाठा म भइसा चरात समे घाम-जाड़ अउ पानी के दुख ल भुलाय बर अपन अनजान परेमिका ल सूरता करके अपन मन के जीत बनावय अउ गांवय। भाठा ले गीत ह गांव म आगिस अउ गांव ले खेत-खलिहान म पहुंचगे। खेत- खलिहान म बुता करत बनिहार-बनिहारिन मन अपन जांगर के पीरा ल भुलाय बर दू टोली बनाथे। एक टोली ह गाथे अउ दूसर टोली ह झोकथे। फेर दूसर टोली ह गाथे अउ पहिली ह झोकथे। बीच बीच म कोयली बाेलै के हुंकारू देथे। गीत के सुरवात छत्तीसगढ़ी संस्कृति ले होथे। पहिली टोली गाथे ‘बटकी म बासी अउ चुटकी म नून, मैं गावत हव ददरिया तें कान दे के सून’ दूसर टोली झोकथे ‘आमा ल टोरेव खाहुंच कइके, टूरी मोला दगा दिये आहुंच कइके’ पहिली टोली ‘साइकिल चलाएंव हेन्डिल धरके, अधरथिया बलाएंव कंडिल धरके’ दूसर टोली ‘सांझे के बेरा उवे ल सुकवा, तोला गजब अगोरव चढ़के रूखवा’ पहिली टोली ‘नानकुन डोलिया, बोएं ल जीरा धान, मोर जेवरिहा संग बइठ के खा लेतेंव बीरा पान’ दूसर टोली ‘भरे ल पानी कुआं म डारेंव डोर, तोला मोला भरमथे तें दुरिहा ले बोल’ पहिली टोली ‘गये ल इसकुल पढ़े ल गिनती, बीच रस्ता म भेंटहिव करत हंव बिनती।’ अइसन छत्तीसगढ़ के मेहनत किसान-बनिहार अउ बनिहारिन मन घाम-पानी अउ जाड़ के पीरा ल ददरिया गीत गाके भुला जाथे ऐहा हमर छत्तीसगढ़ के अंजोर परंपरा आय।
ध्रुव सिंह ठाकुर बिलासपुर
hne_Deva hne_Deva mai_Deva